एन्फा विवाद : संकटमा अध्यक्ष
अखिल नेपाल फुटबल संघका अध्यक्ष कर्माछिरिङ शेर्पाले ‘तराईमा राष्ट्रियता अलि कम भएको र उनीहरूलाई सेनाको ब्यारेकबाट राष्ट्रियता र राष्ट्रिय गान सिकाउन चार जिल्ला (सप्तरी, सिरहा, धनुषा र महोत्तरी) मा ग्रासरुट फुटबल’ सुरु गरेको अभिव्यक्ति दिएपछि नेपाली फुटबलको विवाद छताछुल्ल भयो । विवाद चर्किएपछि कार्यसमिति बैठक करिब ८ घण्टा नै चल्यो, जहाँ अध्यक्ष शेर्पाको राजीनामा नै मागियो ।
काठमाडौँ — अखिल नेपाल फुटबल संघका अध्यक्ष कर्माछिरिङ शेर्पाले ‘तराईमा राष्ट्रियता अलि कम भएको र उनीहरूलाई सेनाको ब्यारेकबाट राष्ट्रियता र राष्ट्रिय गान सिकाउन चार जिल्ला (सप्तरी, सिरहा, धनुषा र महोत्तरी) मा ग्रासरुट फुटबल’ सुरु गरेको अभिव्यक्ति दिएपछि नेपाली फुटबलको विवाद छताछुल्ल भयो । विवाद चर्किएपछि कार्यसमिति बैठक करिब ८ घण्टा नै चल्यो, जहाँ अध्यक्ष शेर्पाको राजीनामा नै मागियो ।गणेश थापाविरुद्ध अभियान चलाएर एन्फाको सत्तामा पुगेको दुई वर्षभित्रै शेर्पा संकटमा परेका छन् । चार जिल्ला (काठमाडौं, भक्तपुर, ललितपुर र धादिङ जिल्ला फुटबल संघ) ले आर्थिक अनियमितता लगायतको आरोप लगाउँदै अध्यक्ष शेर्पाको कार्यशैलीको सुरुबाटै विरोध गरिरहेका छन् । त्यही आगोमा घिउ थप्ने काम गर्‍यो तराईमा राष्ट्रियता सिकाउने अभिव्यक्तिले । शेर्पाले उक्त अभिव्यक्ति दूरबिन नेपालको फेसबुक लाइभमा दिएका थिए । त्यसले विवाद सिर्जना गरेपछि उनले त्यो विवादास्पद भनाइलाई युट्युब र फेसबुकबाट सम्पादन पनि गराए । तर, त्यसअघि नै उनको मधेसीलाई राष्ट्रियता सिकाउने अभिव्यक्ति सामाजिक सञ्जालमा छाइसकेको थियो, समाचारको विषय बनिसकेको थियो ।अध्यक्ष शेर्पाले सुरुमा त त्यस्तो विवादास्पद अभिव्यक्ति नदिएको दाबी गरेका थिएँ तर त्यसलाई उनको भिडियाले गलत साबित गरिदियो । संघीय संसद्मै उनीमाथि कारबाही हुनुपर्ने आवाज उठ्यो । देशको कानुन, एन्फा, फिफा (अन्तर्राष्ट्रिय फुटबल महासंघ) र एएफसी (एसियाली फुटबल महासंघ) को विधानविपरीत दिइएको अभिव्यक्तिलाई लिएर १९ जेठमा भएको कार्यसमितिको भच्र्युअल बैठकमा वरिष्ठ उपाध्यक्ष पंकजविक्रम नेम्वाङ र केन्द्रीय सदस्य दावा लामाले शेर्पाको राजीनामा नै मागे । फेरि शेर्पाले दाबी गरे राष्ट्रियता सिकाउने विवादास्पद अभिव्यक्ति दिएको छैन । तर उनले भोलिपल्टै विज्ञप्ति जारी गर्दै माफी मागे ।अध्यक्ष शेर्पाले सुरुमा त्यस्तो नबोलेको र पछि माफी मागेको बेलासम्म नेपाली फुटबलको राजनीतिमा ठूलै छाल आइसकेको थियो । त्यस अभिव्यक्तिबारे मधेसी आयोगले छानबिन गरिरहेको छ । संघीय संसद्को राज्य व्यवस्था समिति, प्रधानमन्त्री कार्यालय, युवा तथा खेलकुद मन्त्रालय, राष्ट्रिय खेलकुद परिषद्मा मात्रै होइन, विश्व फुटबलको सर्वोच्च संस्था फिफा र महादेशीय फुटबलको छाता संगठन एएफसीमै उजुरी परिसकेको छ । ती निकायमा उजुरीकर्ता अरू कोही नभएर, एन्फाकै जिम्मेवार पदाधिकारी र सदस्यहरू हुन् । जसले अध्यक्ष शेर्पालाई संकटमा पारेको छ । त्यसैले हुन सक्छ, उनी विभिन्न दलका नेताका घर धाउन थालेका छन् ।एन्फाकै विधान केलाउने हो भने पनि धारा ३ को उपधारा २ लाई टेकेर ललितपुर जिल्ला फुटबल संघका अध्यक्ष पुरुषोत्तम थापालाई निलम्बन गरियो, त्यही धारालाई एन्फा अध्यक्ष शेर्पाको अभिव्यक्तिले आकर्षित गर्छ । ‘त्यसैले छानबिन समिति बनाएर त्यसको प्रतिवेदन नआएसम्मको लागि अध्यक्षलाई स्व–निलम्बन वा राजीनामा घोषणा गर्न आग्रह गरिएको हो,’ वरिष्ठ उपाध्यक्ष नेम्वाङले भने, ‘कार्यसमिति बैठकमा हाम्रो माग सम्बोधन भएन । त्यसैले अध्यक्षलाई नै सोधेर फिफा र एएफसीमा उहाँको विवादास्पद अभिव्यक्तिबारे जानकारी गराइएको हो ।’ शेर्पाको अभिव्यक्तिमाथि अनुसन्धान गर्दै उनलाई फिफाको धारा २२ र एएफसीको धारा ५८ अनुसार कारबाही गर्न माग गरिएको हो ।पूर्वअध्यक्ष गणेश थापाविरुद्धको अभियानमा शेर्पालाई निरन्तर साथ दिएका नेम्वाङमात्र होइन, पूर्वअध्यक्ष नरेन्द्रलाल श्रेष्ठले पनि ‘एन्फा अध्यक्षको राष्ट्रियता सिकाउने अभिव्यक्तिले जातीय विभेद ल्याउनसक्ने’ भन्दै फिफालाई पत्र पठाए । ‘पारदर्शी र निष्पक्ष अनुसन्धान गर्ने भनी फिफाले जवाफ दिएको छ,’ श्रेष्ठले भने, ‘यो विषयले नेपाली फुटबललाई पछाडि धकेल्न सक्छ भनेर एन्फाका पूर्वअध्यक्षको हैसियतमा फिफाका महासचिवलाई पत्र पठाएर औपचारिक रूपमा सूचनामात्रै दिइएको हो ।’ उनले थपे, ‘अध्यक्षको विवादास्पद अभिव्यक्तिले समुदायलाई विरोधमा ल्यायो । संसद्मा कुरा उठ्यो । त्यसले समस्या ल्याउला, फुटबललाई असर गर्ला भनेरमात्रै हो । फुटबलमा विवाद त भइरहेकै छ, चलिराखेकै छ ।’